2006இல் மலேசியாவுக்கு வந்த எழுத்தாளர் ஜெயமோகன் என் வாசிப்புக்குப் புதிய கதவுகளைத் திறந்து வைத்தார். எதையெல்லாம் வாசிக்க வேண்டும் எனச்சொல்லிக் கொடுத்தவர்கள் மத்தியில் எப்படி வாசிக்க வேண்டுமென அவர்தான் எனக்கு போதித்தார். அதுவரை நான் வாசித்த நூல்கள் குறித்து சிந்தித்தபோது அவை பட்டியலில் உள்ள எண்ணிக்கையாக மட்டுமே இருந்தன. எந்தப்புனைவிலும் நான் நுண்ணிய வாசிப்பை நிகழ்த்தி இருக்கவே இல்லை. நான் கதைகள் என சம்பவங்களை நினைவில் வைத்திருந்தேன். எந்த நாவலும் எனக்கு நாலுவரி சம்பவமாக மட்டுமே இருந்தது. நான் உஷாரான தருணம் அது. ஜெயமோகன் நவீன இலக்கிய முன்னோடிகள் என்ற தலைப்பில் எழுதிய ஏழு நூல்களையும் பாடநூல் போல வாசிக்கத் தொடங்கினேன். அதில் அவர் கதைகளை உள்வாங்கும் விதத்தையும் கதைகளோடு முரண்படும் விதத்தையும் புரிந்துகொண்டு பட்டியலிடப்பட்ட அனைத்துச் சிறுகதைகளையும் தேடி வாசிக்கத் தொடங்கினேன்.